## Pravilnik o dozvoljenim ulaganjima i ograničenjima ulaganja otvorenih investicijskih fondova s javnom ponudom

### NN 128/2007 (14.12.2007.), Pravilnik o dozvoljenim ulaganjima i ograničenjima ulaganja otvorenih investicijskih fondova s javnom ponudom

# HRVATSKA AGENCIJA ZA NADZOR FINANCIJSKIH USLUGA

**3675**

Na temelju odredbi članaka 100. i 101. Zakona o investicijskim fondovima
(»Narodne novine«, broj 150/05), Hrvatska agencija za nadzor financijskih usluga
donijela je na sjednici održanoj 29. studenog 2007. godine

## PRAVILNIK

### O DOZVOLJENIM ULAGANJIMA I OGRANIČENJIMA ULAGANJA OTVORENIH INVESTICIJSKIH FONDOVA S JAVNOM PONUDOM

Članak 1.

Ovim Pravilnikom propisuju se kriteriji dozvoljenog ulaganja imovine otvorenog
investicijskog fonda s javnom ponudom (dalje: fond) i kriteriji ograničenja
ulaganja.

Članak 2.

1) Dozvoljena ulaganja imovine fonda u prenosive vrijednosne papire i
instrumente tržišta novca realiziraju se sukladno članku 100. Zakona o
investicijskim fondovima (dalje: Zakon) na uređenom javnom tržištu vrijednosnih
papira u Republici Hrvatskoj, državama članicama Europske Unije, OECD-a i
nečlanicama Europske Unije.
2) Ulaganja imovine fonda u prenosive vrijednosne papire i instrumente tržišta
novca čiji je izdavatelj država ili je izdavatelj iz države nečlanice Europske
Unije moraju biti predviđena prospektom fonda s jasno navedenom državom,
skupinom država ili regija kojima pripadaju izdavatelji u čije vrijednosne
papire je dozvoljeno ulagati te s postotkom predviđenog ulaganja po pojedinoj
državi ili po skupini država ili regiji izdavatelja vrijednosnog papira.

Članak 3.

1) Ulaganje imovine fonda u neuvrštene vrijednosne papire dozvoljeno je
isključivo ako je predviđeno prospektom i statutom fonda.
2) Neuvršteni vrijednosni papiri koje je fond stekao ulaganjem imovine u roku od
dvanaest (12) mjeseci od dana stjecanja obvezno moraju biti uvršteni na neku od
kotacija uređenog tržišta.
3) Uvjet uvrštenja iz stavka 2. ovoga članka ne odnosi se na trezorske i
blagajničke zapise čiji je izdavatelj Republika Hrvatska i Hrvatska narodna
banka, država članica Europske Unije, OECD-a i nečlanica Europske Unije te
njihove središnje banke.
4) Ako neuvršteni vrijednosni papir ne ispuni uvjet iz stavka 2. ovoga članka,
ulaganje imovine fonda u neuvrštene vrijednosne papire ne smije biti više od 2%
neto vrijednosti imovine fonda.
5) U slučaju prekoračenja ograničenja iz stavka 4. ovoga članka, društvo za
upravljanje obvezno je uskladiti strukturu ulaganja imovine fonda u roku od tri
mjeseca od nastanka slučaja.

Članak 4.

1) Ulaganje imovine fonda u novo izdane vrijednosne papire izdavatelja izvan
država članica Europske Unije ili OECD-a dozvoljeno je ako su isti u razdoblju
od godine dana od datuma/dana izdanja uvršteni na službenu kotaciju burze ili
drugo uređeno javno tržište ili ako je barem jedan agent/pokrovitelj tih izdanja
ili većinski vlasnik agenta/pokrovitelja izdanja investicijska institucija s
rejtingom najmanje A prema agenciji Standard & Poor’s ili A2 prema agenciji
Moody’s. U protivnom, vrijednosni papiri smatraju se neuvrštenim.
2) Društvo za upravljanje u ime fonda, sukladno statutu i prospektu fonda, može
u inicijalnim i sekundarnim javnim ponudama upisivati vrijednosne papire koji će
odmah nakon ponude kotirati ili za koje je prospektom izdanja predviđeno
uvrštenje na službenu kotaciju burze ili drugo uređeno javno tržište koje
redovito posluje.

Članak 5.

1) Društvo za upravljanje koje upravlja s više fondova može uložiti najviše 20%
ukupne neto vrijednosti imovine fondova u sva izdanja jednog te istog
izdavatelja vodeći računa o odredbi članka 47. stavka 1. točka 15. Zakona.
2) Udjeli ili dionice investicijskih fondova s javnom ponudom koji su osnovani
na temelju odobrenja nadzornog tijela Republike Hrvatske, države članice
Europske Unije ili države izvan Europske Unije, a kojima upravlja isto društvo
za upravljanje, smatraju se izdanjem jednog te istog izdavatelja u koje može
uložiti najviše 20% ukupne neto vrijednosti imovine fonda.

Članak 6.

1) Slobodne dionice u prodaji (eng. free float) su sve one dionice koje se
nalaze u slobodnoj prodaji na uređenom javnom tržištu i dostupne su svim
sudionicima na tržištu kapitala koji su spremni, po tržišnoj vrijednosti na
određeni datum, postati imatelji određene dionice.
2) Društvo za upravljanje može ulagati imovinu fonda u dionice koje u slobodnoj
prodaji imaju manje od 20% izdanja ako je tržišna kapitalizacija dionica u
slobodnoj prodaji veća od 100 milijuna kuna.
3) Za sve slučajeve kad dionice stečene ulaganjem imovine fonda ne ispunjavaju
kriterij iz stavka 2. ovoga članka, društvo za upravljanje dužno je bez
odgađanja o tome obavijestiti Hrvatsku agenciju za nadzor financijskih usluga
(dalje: Agencija) i uskladiti ulaganja u primjerenom roku.
4) Ograničenja ulaganja iz stavka 2. ovoga članka odnose se i u slučaju kad
društvo za upravljanje obavlja poslove upravljanja imovinom za račune
nalogodavca - vlasnika portfelja.

Članak 7.

1) Ulaganje u terminske i opcijske ugovore i druge oblike financijske imovine
dozvoljeno je ako je prospektom i statutom fonda predviđeno zaključivanje takvih
transakcija sa svrhom zaštite, postizanja investicijskih ciljeva ili sa svrhom
povećanja prinosa, smanjivanjem troškova fonda.
2) Ulaganjem imovine fonda u terminske ugovore i druge financijske izvedenice
fond se ne smije izložiti riziku niti ulaganjima koja su u suprotnosti s
prospektom i statutom fonda i propisanim ograničenjima ulaganja.
3) Društvo za upravljanje može u ime fonda sklapati terminske i opcijske ugovore
na tržištima na kojima je moguće pouzdano utvrditi njihovu vrijednost na
svakodnevnoj osnovi te se na poticaj fonda isti mogu prodati, likvidirati ili
zaključiti prijebojnom transakcijom po fer vrijednosti.
4) Prije početka korištenja financijskih izvedenica, društvo za upravljanje mora
izraditi interne procedure za sklapanje terminskih ugovora i financijskih
izvedenica svih vrsta izvedenica te propisati načine mjerenja i upravljanja
rizicima investicijskog fonda.
5) Društvo za upravljanje dužno je na zahtjev Agencije za svaki pojedini fond
izvještavati o tipovima terminskih ugovora i financijskih izvedenica u portfelju
fonda, pozicijama imovine pod zaštitom, povezanim rizicima, kvantitativnim
limitima i implementiranoj metodologiji mjerenja rizika.

Članak 8.

1) Društvo za upravljanje u ime fonda može sklapati ugovore o prodaji i ponovnoj
kupnji vrijednosnih papira kao i ugovore o kupnji i ponovnoj prodaji
vrijednosnih papira (dalje: repo ugovori). Dospijeće repo ugovora ne smije biti
duže od dvanaest (12) mjeseci.
2) U repo ugovorima iz stavka 1. ovoga članka kao kolateral se koriste dionice,
korporativni dužnički vrijednosni papiri i dužnički vrijednosni papiri kojima je
izdavatelj Republika Hrvatska, Hrvatska narodna banka ili neka od zemalja
članica Europske Unije, OECD-a i/ili središnjih banka istih, a kojima se trguje
na uređenim tržištima.
3) Repo ugovori o prodaji i ponovnoj kupnji ne smiju prelaziti 20% neto
vrijednosti imovine fonda. Udio ulaganja u repo ugovore u neto imovini fonda
određuje se temeljem ugovorene novčane vrijednosti vrijednosnih papira prilikom
njihove ponovne kupnje.
4) Između fondova kojima upravlja isto društvo za upravljanje nije dozvoljeno
zaključivanje repo ugovora.

Članak 9.

1) Dozvoljenim ulaganjem imovine fonda smatra se i ulaganje u certifikate o
depozitu inozemnih izdavatelja – banaka sa sjedištem u Europskoj Uniji ili
zemljama OECD-a.
2) Ulaganje u certifikate o depozitu izdane od strane jedne banke i ulaganje u
depozite kod iste banke ukupno ne smije prelaziti 20% neto vrijednosti imovine
fonda.

Članak 10.

Društvu za upravljanje su zabranjene transakcije kupnje i prodaje imovine fonda
izvan uređenog javnog tržišta s osobama koje nemaju status institucionalnog
ulagatelja.

Članak 11.

1) Društvo za upravljanje obvezno je javnosti učiniti dostupnim osnovne podatke
o fondovima kojima upravlja i podatke o strukturi portfelja fonda (dalje: osobna
iskaznica fonda), tromjesečno.
2) Društvo je obvezno objaviti osobnu iskaznicu fonda na web stranici društva
najkasnije do 10. dana po proteku izvještajnog tromjesečja.
3) Osobna iskaznica fonda mora minimalno sadržavati sljedeće osnovne podatke:
• naziv fonda
• vrsta fonda
• datum osnivanja fonda
• valuta
• investicijski cilj fonda
• ulazna naknada, izlazna naknada
• naknada za upravljanje, naknada depozitnoj banci
• minimalni iznos ulaganja
• neto vrijednost imovine fonda
• neto vrijednost imovine fonda po udjelu (cijena udjela)
• ostvareni prinos u posljednjih godinu dana
• prosječan godišnji prinos
• grafički prikaz kretanja cijene udjela fonda od osnivanja.
4) Osobna iskaznica fonda mora minimalno sadržavati sljedeće podatke o strukturi
portfelja:
• deset (10) pozicija ulaganja s naznakom postotnog udjela pozicije u neto
vrijednosti imovine fonda
• izloženost imovine fonda po vrsti vrijednosnica
• izloženost imovine fonda prema neuvrštenim dionicama
• izloženost imovine fonda po državama, skupinama država ili regijama
• izloženost imovine fonda valutama
• izloženost imovine fonda gospodarskim sektorima.

Članak 12.

Društvo za upravljanje obvezno je u roku od šest (6) mjeseci od stupanja na
snagu ovoga Pravilnika uskladiti ulaganje imovine fonda s odredbama ovog
Pravilnika, a ulagačke ciljeve i strategiju ulaganja predviđene statutom i
prospektom fondova u roku od tri (3) mjeseca od stupanja na snagu ovoga
Pravilnika.

Članak 13.

Ovaj Pravilnik stupa na snagu osmog dana od objave u »Narod­nim novinama«, a
primjenjuje se od 1. siječnja 2008.

Klasa: 011-02/07-04/41
Urbroj: 326-01-07-3
Zagreb, 29. studenoga 2007.

Predsjednik Uprave
**Ante Samodol**, v. r.

Pravilnik, NN 128/2007-3675
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)